演興四首 訟木魅
作者：元結
朝代：唐

paragraphs: 登高峰兮俯幽谷，心悴悴兮念羣木。
見樗栲兮相陰覆，憐梫榕兮不豐茂。
見榛梗之森梢，閔樅橎兮合蠹。
槢橈橈兮未堅，椲桹桹兮可屈。
櫁林樽兮不香，拔丰茸兮已實。
豈元化之不均兮，非雨露之偏殊。
諒理性之不等於順時兮，不如瘞吾心以冥想。
終念此兮不怡，佁予莫識天地之意兮。
願截惡木之根，傾梟獍之古巢。
取囗童以爲薪，割大木使飛焰。
徯枯腐之燒焚，實非吾心之不仁惠也。
豈恥夫善惡之相紛，且欲畚三河之膏壤。
裨濟水之清漣，將封灌乎善木。
令橚橚以梴梴，尚畏乎衆善之未茂兮。
爲衆惡之所挑凌，思聚義以爲曹。
令敷扶以相勝，取方所以柯如兮。
吾將出於南荒，求壽藤與蟠木。
吾將出於東方，祈有德而來歸。
輔神檉與堅香，且憂顒之翩翩。
又愁㺠奔馳，及陰陽兮不和。
惡此土之失時，今神檉兮不茂。
使堅香兮不滋，重嗟惋兮何補。
每齊心以精意，切援祝於神明。
冀感通於天地，猶恐衆妖兮木魅。
魍魎兮山精，山誤惑於靈心。
經紿于言兮不聽，敢引佩以指水，誓吾心兮自明。